Kavarsko tvenkinys
Kavarsko tvenkinys – tvenkinys Anykščių rajone, prie šiaurės rytinio Kavarsko miesto pakraščio, Šventosios upės slėnyje, 70,9 km nuo upės žiočių. Įeina į Anykščių regioninį parką. Plotas – 64,1 ha. Ilgis iš rytų į vakarus 2,9 km, plotis iki 0,5 km. Gylis siekia 4 m. Yra 2 mišku apaugusios salos (2,78 ha ir 0,08 ha). Altitudė 61,3 m. Kranto linija labai vingiuota. Krantai ištisai apaugę medžiais ir krūmais, pietinis ir šiaurvakarinis krantai aukšti. Daugelis šiaurinėje pakrantėje esančių senvagių susisiekė su tvenkiniu. Pietinė ir rytinė įlankos labai užžėlę vandens augalija. Tvenkinys sudarytas Nevėžio nuotėkiui padidinti. Nuo 2002 m. veikia AB „Achema“ priklausanti 1,5 MW galingumo Kavarsko hidroelektrinė, įrengtas žuvitakis. Per metus ji pagamina 6,5 mln. kWh elektros energijos. Tai ketvirtoji pagal instaliuotą elektros galią (po Kauno HE, Balskų hidroelektrinės ir Antalieptės hidroelektrinės) vandens jėgainė Lietuvoje. Po privatizacijos tvenkinio siurblinė vandens į Nevėžį iškastu ir nebeprižiūrimu Šventosios-Nevėžio kanalu nebetiekia. Debitas: Upės: 31,4 m³/s Užtvankos skaičiuotinis: 521 m³/s Užtvanka 500 m ilgio, 4 m pločio. Vandens pralaida – slenkstinė. Įrengta 1962 m. Tvenkinį supa Ąžuolytės, Vilkatėnų miškai. Aplink įsikūrę kaimai: Bebrūnai, Kalnuočiai, Purveliai, Vilkatėnai. Vakarine pakrante eina kelias  120  Radiškis–Anykščiai–Rokiškis . Žemiau užtvankos per upę nutiestas Kavarsko tiltas (į Kurklius).